b'\n_START_ARTICLE_\nJavna agencija za raziskovalno dejavnost Republike Slovenije\n_START_PARAGRAPH_\nJavna agencija za raziskovalno dejavnost Republike Slovenije (ARRS) je javna agencija oziroma agencija, ki deluje v javnem interesu na podro\xc4\x8dju raziskovalne dejavnosti. Ustanovila jo je Republika Slovenija.\n_START_SECTION_\nZgodovina\n_START_PARAGRAPH_\nJavna agencija za raziskovalno dejavnost Republike Slovenije je pri\xc4\x8dela z delovanjem 1. oktobra 2004 tako, da je prevzela od Ministrstva za \xc5\xa1olstvo, znanost in \xc5\xa1port 49 delavcev, ki so delali na podro\xc4\x8dju raziskovalne dejavnosti (vklju\xc4\x8dno s podro\xc4\x8djem mednarodnega sodelovanja). V za\xc4\x8detku delovanja je Agencija od pristojnega ministrstva prevzela vse pogodbe s podro\xc4\x8dja raziskovalne dejavnosti in s tem financiranje pogodbenih obveznosti.\n_START_SECTION_\nNaloge\n_START_PARAGRAPH_\nAgencija opravlja strokovne, razvojne in izvr\xc5\xa1ilne naloge v zvezi z izvajanjem sprejetega Nacionalnega raziskovalnega in razvojnega programa (do leta 2010) oziroma Raziskovalne in inovacijske strategije Slovenije (RISS) (od leta 2011 naprej) in druge naloge za pospe\xc5\xa1evanja raziskovalne dejavnosti. Glavne naloge Agencije so, da odlo\xc4\x8da o izbiri, kaj se bo financiralo iz sredstev dr\xc5\xbeavnega prora\xc4\x8duna, teko\xc4\x8de financira in spremlja izvajanje raziskovalnih projektov in programov, izvajanje programa mladi raziskovalci, raziskovalne infrastrukture in druge naloge.\n_START_SECTION_\nOrgani\n_START_PARAGRAPH_\nOrgani Agencije so Upravni odbor, direktor in Znanstveni svet.\n_START_SECTION_\nDirektor\n_START_PARAGRAPH_\nOd 1. 11. 2014 je direktor J\xc3\xb3zsef Gy\xc3\xb6rk\xc3\xb6s. Od 1. 10 2004 do 30. 10. 2014 je bil direktor Franci Dem\xc5\xa1ar.\n_START_SECTION_\nZnanstveni svet\n_START_PARAGRAPH_\nZnanstveni svet je najvi\xc5\xa1je strokovno in svetovalno telo Agencije, ki oblikuje predlog finan\xc4\x8dno ovrednotenih prednostnih seznamov za izbor programov in projektov. Druge naloge Znanstvenega sveta so, da sprejema strokovna izhodi\xc5\xa1\xc4\x8da, koordinira in organizira evalvacijske postopke Agencije, spremlja stanje in vrednoti razvoj raziskovalno-razvojne dejavnosti v Republiki Sloveniji z vidika raziskovalne in razvojne kakovosti._NEWLINE_Znanstveni svet sestavlja \xc5\xa1est \xc4\x8dlanov tako, da so zastopana vsa podro\xc4\x8dja znanstvenih ved. \xc4\x8clane Znanstvenega sveta se imenuje za dobo petih let in brez mo\xc5\xbenosti ponovnega imenovanja. Za \xc4\x8dlana Znanstvenega sveta ne more biti imenovan predstojnik visoko\xc5\xa1olskega zavoda ali \xc4\x8dlanice univerze, direktor raziskovalne organizacije in predsedniki znanstveno-raziskovalnih svetov.'